กกต.ชุดใหม่ ประชุมนัดแรกอย่างเป็นทางการโดยมีการนำผลการหารือกับรองนายกรัฐมนตรีเข้าพิจารณา
กกต.ชุดใหม่ ประชุมนัดแรกอย่างเป็นทางการโดยมีการนำผลการหารือกับรองนายกรัฐมนตรีฝ่ายกฎหมายเข้าพิจารณา เตรียมดำเนินการพูดคุยร่วมกับรัฐบาล คณะรักษาความสงบแห่งชาติ และตัวแทนพรรคการเมือง เพื่อเตรียมการสู่การเลือกตั้งในเดือนกุมภาพันธ์ 2562

การประชุมอย่างเป็นทางการนัดแรกของคณะกรรมการการเลือกตั้งวันนี้ 21 ส.ค.61  นายอิทธิพร บุญประคอง ประธาน กกต. และกรรมการอีก 4 คน โดยมีวาระสำคัญ ที่ประชุมนำผลการหารือร่วมกับ นายวิษณุ เครืองาม รองนายกรัฐมนตรี มาพูดคุยหามติที่ชัดเจน โดยประเด็นหารือทั้ง 10 ประเด็น จำเป็นต้องได้ข้อสรุปเพื่อนำไปเป็นแนวทางจัดการเลือกตั้งและเสนอข้อมูลเพิ่มเติมให้รัฐบาลพิจารณา โดยเฉพาะการจัดทำไพรมารีโหวต จะยึดตามรัฐธรรมนูญมาตรา 45 ที่ให้ประชาชนได้มีส่วนร่วมกับพรรคการเมือง และมีส่วนร่วมในการคัดเลือก ส.ส. รวมทั้งจะสรุปแนวทางการประชุมร่วมกันระหว่าง คสช.  กกต. และพรรคการเมือง ที่จะมีขึ้นในเดือนกันยายน  ตลอดจนเตรียมพูดคุยกับรัฐบาล คสช. พร้อมเชิญตัวแทนพรรคการเมืองเข้าหารือว่าจะเป็นช่วงปลายเดือนกันยายนหรือเดือนตุลาคม หลังร่างกฎหมาย ส.ส.และ ส.ว. ประกาศในราชกิจจานุเบกษาแล้ว ซึ่งเป็นการดำเนินการตามคำสั่งที่ 53/2560 ข้อ 8 ที่ต้องมีการหารือกับทุกฝ่ายที่เกี่ยวข้องเพื่อดำเนินการไปสู่การเลือกตั้ง

นอกจากนี้ กกต.ทั้ง 5 คนยังได้รับทราบผลการดำเนินงานของสำนักงาน กกต. ที่ได้ร่างแผนปฏิบัติการ การได้มาซึ่ง ส.ว.  และการเลือกตั้ง ส.ส. เสร็จสิ้นแล้ว โดยเตรียมลงนามบังคับใช้แผนปฏิบัติการดังกล่าวทันทีที่พระราชบัญญัติประกอบรัฐธรรมนูญว่าด้วยการได้มาซึ่ง ส.ว. และการเลือกตั้ง ส.ส. ประกาศในราชกิจจานุเบกษา